വേട്ടയാടല് തുടരുന്നു അഫ്ഗാന് ഗായകനെ താലിബാന് വധിച്ചു കാബൂള് അഫ്ഗാന് ഗായകന് ഫവാദ് അന്ദ്രാബിയെ താലിബാന്കാരന് വെടിവച്ച് കൊന്നു. കാബൂളിന് 100 കിലോമീറ്റര് വടക്ക് ബഗ്ലാന് പ്രവിശ്യയിലെ അന്ദ്രാബി താഴ്വരയില് വെള്ളിയാഴ്ചയാണ് സംഭവം. അന്ദ്രാബിയുടെ വീട്ടില് തെരച്ചില് നടത്തിയ താലിബാന്കാര് പിന്നീട് തിരിച്ചെത്തുകയും അദ്ദേഹത്തെ തോട്ടത്തിലേക്ക് കൂട്ടിക്കൊണ്ടുപോയി തലയില് വെടിവയ്ക്കുകയുമായിരുന്നു. പ്രാദേശിക താലിബാന് കൗണ്സിലിന് പരാതി നല്കിയതായി മകന് ജാവദ് അന്ദ്രാബിയും സംഭവത്തില് അന്വേഷണം പ്രഖ്യാപിച്ചതായി താലിബാന് വക്താവ് സബിബുള്ള മുജാഹിദും പറഞ്ഞു. താലിബാനെ ശക്തമായി എതിര്ക്കുന്ന പഞ്ച്ശിര് പ്രവിശ്യയ്ക്ക് അടുത്തുള്ള പ്രദേശമാണ് അന്ദ്രാബി താഴ്വര. ഹാസ്യ കലാകാരന് നാസിര് മൊഹമ്മദിനെ അടുത്തയിടെ താലിബാന് വധിച്ചിരുന്നു. അന്ദ്രാബിയുടെ വധത്തില് യുഎന് പ്രതിനിധി കരീമ ബെനൂണ്, ആംനസ്റ്റി ഇന്റര്നാഷണല് സെക്രട്ടറി ജനറല് ആഗ്നസ് കാലമാര്ഡ് എന്നിവര് ആശങ്ക പ്രകടിപ്പിച്ചു.